
REPUBLIKA HRVATSKA
TRGOVAČKI SUD U PAZINU

ZAPISNIK
o ročištu održanom dana 20. kolovoza 2026. godine 
u postupku po prijedlogu za otvaranje stečaja nad dužnikom
FESTON j.d.o.o., OIB: 93182848096, MBS: 130079536, Pula, ULICA
ŠANTAMARINA - VIA SANTAMARINA 104,
radi odlučivanja o pretpostavkama za otvaranje stečajnog postupka i
razlozima za otvaranje stečajnog postupka



OD SUDA NAZOČNI:
Tijana Licul, stečajni sudac
Sanja Prodan, zapisničar

Početak u 9,30 sati

	
Utvrđuje se da su na današnje ročište pristupili:
	ZZ Marija Jurilj, identitet utvrđen uvidom u OI broj: 116677391. 

Utvrđuje se da na današnje ročište nisu pristupili:
	Predlagatelj. 

Za osobe koje nisu pristupile na današnje ročište rješenje kojim je pokrenut prethodni postupak te zakazano ovo ročište smatra se da je uredno dostavljeno. Navedeno rješenje objavljeno je na mrežnoj stranici e-oglasna ploča sudova 15. srpnja 2026. godine, a sa oglasne ploče je skinuto po proteku 8 dana, pa se dostava smatra uredno obavljenom istekom osmog dana od dana objave, sukladno čl. 12. st. 1. Stečajnog zakona.

	Uvidom u spis utvrđeno je da je do dana održavanja ovog ročišta račun dužnika i dalje u blokadi, sve sukladno prijedlogu za otvaranje stečajnog postupka od 9. srpnja 2026. prema kojemu na dan 7. srpnja 2026. dužnik u Očevidniku redoslijeda osnova za plaćanje imao evidentirane neizvršene osnove za plaćanje u neprekinutom razdoblju od 120 dana u ukupnom iznosu od 5.564,28 EUR. Na današnji dan blokada iznosi 5.547,89 EUR. 

	Iz radnja koje je poduzeo sud nije utvrđeno da dužnik ima imovine. 

	Na upit suca da se očituje o prijedlogu za otvaranje stečajnog postupka te razlozima za otvaranje stečajnog postupka zakonska zastupnica dužnika izjavljuje: da se protivi prijedlogu da se nad dužnikom otvori stečajni postupak. 

	Na upit suca da se očituje o imovini dužnika zakonska zastupnica dužnika izjavljuje da:

1/ nekretnina i pokretnina – nema. Dužnik je imao odnosno knjigovodstveno ima u vlasništvu određene pokretnine – opremu, kojom je obavljao djelatnost u građevini no ta je oprema otuđena od strane radnika i investitora koji je zadržao dio te opreme. Dužnik je u vezi tih otuđenja podnio kaznenu prijavu no do danas oprema nije vraćena niti je u posjedu dužnika. 
2/ imovinskih prava dužnika na tuđim stvarima-nema
3/ novčanih i nenovčanih tražbina dužnika - dužnik ima potraživanje prema Denisu Leniću u ukupnom iznosu od 46.193,08 EUR no navedeno potraživanje je predmet više parničnih postupaka koji se pred OS Pula vode između dužnika i tog dužnikovog dužnika. 
4/ drugih prava koja čine imovinu dužnika-nema
5/ novčanih sredstava na računima-nema
6/ druge imovine dužnika-nema
7/ obveza dužnika unesenih u njegove poslovne knjige - 75.561,53 EUR
8/ drugih novčanih i nenovčanih obveza dužnika-nema
9/ razlučnih prava na imovini dužnika-nema
10/ izlučnih prava-nema
11/ prosječnih mjesečnih troškova redovnoga poslovanja dužnika u posljednjih godinu dana – dužnik ne posluje 
12/ postupaka pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka- parnični i ovršni postupci protiv Denisa Lenića, popis na listu 35-36 spisa. 

	Na upit suca zakonski zastupnik dužnika navodi da nema trećih osoba koje bi dale izjavu o pristupanju dugu sukladno čl. 124. Stečajnog zakona.


Sudac

rješava

Sukladno čl. 132. SZ-a pozvati će osobe koje imaju pravni interes za provedbom stečajnog postupka da u roku od 15 dana uplate predujam za namirenje troškova prethodnog i otvorenog stečajnog postupka.

	Zz dužnika izjavljuje da povlači žalbu od 21. srpnja 2026. koju je izjavila protiv rješenja ovog suda posl. broj: St-260/2026-10 od 15. srpnja 2026. 

Dovršeno u 09:48 sati.

